Αξιότιμοι κύριοι Υπουργοί, 
Κύριοι Πρέσβεις,
Κύριοι εκπρόσωποι των Διεθνών Οργανισμών 
Κυρίες και κύριοι,
Κύριοι Δήμαρχοι,

Θα ήθελα καταρχάς να σας καλωσορίσω στις Πρέσπες μαζί με τον εκπρόσωπο του Ελληνικού Κοινοβουλίου τον κύριο Παπασωτηρίου, τον Περιφερειάρχη τον κύριο Αμανατίδη και τον Δήμαρχο Πρεσπών τον κύριο Στεργίου. Και να ευχαριστήσω τον Δήμαρχο που μας παρείχε το χώρο για να φιλοξενηθεί η σημερινή μας συνάντηση, στις Πρέσπες, σε μία περιοχή εξαιρετικής φυσικής και πολιτιστικής αξίας, την οποία μοιράζονται οι τρεις χώρες μας. 
Νομίζω ότι η συνειδητοποίηση αυτής της κοινής κληρονομιάς γίνεται ακόμη πιο έντονη, όταν βρισκόμαστε ακριβώς εδώ, και αυτός είναι ένας από τους λόγους για τους οποίους θέλησα η σημερινή μας συνάντηση να πραγματοποιηθεί στις Πρέσπες.
Για συμβολικούς, αλλά και για πολύ ουσιαστικούς λόγους.
Όλοι μεταβήκαμε εδώ οδικώς. Έτσι είχαμε την ευκαιρία να δούμε και να αντιληφθούμε το ενιαίο αυτής της περιοχής. Και συγχρόνως να κατανοήσουμε πόσο κοντά βρίσκονται οι τρεις χώρες μας. Μας βοηθά να συνειδητοποιήσουμε πόσα πράγματα μας ενώνουν. Να συνειδητοποιήσουμε πόσο φυσιολογική, σχεδόν επιβεβλημένη, θα έλεγα, είναι η συνεργασία μας.
Η σημερινή συνάντηση επιτελεί, λοιπόν, πολλαπλούς σκοπούς.
Καταρχάς, είναι μια συνάντηση πρώτης γνωριμίας για εμένα προσωπικά με τους δύο συναδέλφους μου καθώς δεν είχα την ευκαιρία να τους συναντήσω μέχρι σήμερα. Πιστεύω βαθιά στις διαπροσωπικές σχέσεις. Η δουλειά μας γίνεται πάντα πιο εύκολη, όταν γνωριζόμαστε και μπορούμε να μιλάμε απευθείας μεταξύ μας.
Είναι, επίσης, μια ευκαιρία να αναδείξουμε τη φυσική και πολιτιστική αξία των Πρεσπών και να καταστήσουμε ευρύτερα γνωστή την κοινή μας πρόθεση να προστατεύσουμε και να αναδείξουμε αυτόν τον μοναδικό τόπο.
Κυρίως, όμως, είναι η αρχή μιας διαδρομής που πρέπει να διατρέξουμε μαζί: Της κοινής μας προσπάθειας για την εγγραφή των Πρεσπών στον Κατάλογο Παγκόσμιας Κληρονομιάς της UNESCO ως Μεικτού Αγαθού. Όπως γνωρίζετε, η Ελλάδα έχει εντάξει στον ενδεικτικό, τον εθνικό κατάλογο, τις Πρέσπες από το 2014.
Αυτό, πιστεύω, ότι είναι ο κοινός στόχος που μας φέρνει σήμερα εδώ. Και η σημερινή μας παρουσία, ως Υπουργών Πολιτισμού των τριών χωρών, αποτελεί την πρώτη πολιτική έκφραση αυτής της κοινής βούλησης.
Είχα την ευκαιρία πολύ πρόσφατα να συναντηθώ στην Αθήνα με τον Γενικό Διευθυντή της UNESCO, τον Khaled El Enany. Κατά τη συνάντησή μας αναφέρθηκα στην πρόθεση της Ελλάδας να υποστηρίξει και να προωθήσει την κοινή υποψηφιότητα των Πρεσπών με την Αλβανία και τη Βόρεια Μακεδονία. Η αντίδρασή του ήταν κάτι παραπάνω από υποστηρικτική. Όπως μου είπε χαρακτηριστικά οι διακρατικές υποψηφιότητες αποτελούν «προτεραιότητα».
Η Σύμβαση Παγκόσμιας Κληρονομιάς βασίζεται σε μια ισχυρή και διαχρονική ιδέα: ότι υπάρχουν αγαθά των οποίων η αξία υπερβαίνει τα εθνικά σύνορα και των οποίων η προστασία αποτελεί κοινή ευθύνη. Γι’ αυτό και η UNESCO ενθαρρύνει τη συνεργασία των κρατών για την κοινή υποψηφιότητα, την προστασία και τη διαχείριση διασυνοριακών αγαθών.
Στην περίπτωση των Πρεσπών, αυτή η αρχή αποκτά ιδιαίτερη σημασία. Η αποτελεσματική διατήρηση του ενιαίου οικοσυστήματος και της πολιτιστικής κληρονομιάς της περιοχής δεν μπορεί να εξασφαλιστεί μέσα από μεμονωμένες δράσεις των τριών χωρών μας. Απαιτεί συνεργασία, συντονισμό και ένα κοινό όραμα, που θα συνδυάζει την προστασία της κληρονομιάς με τη βιώσιμη ανάπτυξη και την ποιότητα ζωής των ανθρώπων που ζουν γύρω από τις λίμνες.
Η κοινή υποψηφιότητα καλεί, επομένως, την Ελλάδα, την Αλβανία και τη Βόρεια Μακεδονία να αναγνωρίσουν από κοινού την αξία αυτού του τόπου. Να συνεργαστούν επιστημονικά, να συντονίσουν την προστασία του φυσικού και πολιτιστικού περιβάλλοντος και να διαμορφώσουν κοινούς μηχανισμούς διαχείρισης και παρακολούθησης. 
Μια τέτοια υποψηφιότητα δεν αφορά, επομένως, μόνο την εγγραφή στον Κατάλογο Παγκόσμιας Κληρονομιάς της UNESCO. Αφορά και το είδος της σχέσης που θέλουμε να οικοδομήσουμε γύρω από αυτόν τον μοναδικό τόπο. Μια σχέση συνεργασίας αντί αυτή της απομόνωσης. Κοινής ευθύνης αντί της κατακερματισμένης διαχείρισης. Μια αντίληψη της φυσικής και πολιτιστικής κληρονομιάς ως γέφυρας ανάμεσα στους λαούς.
Στις Πρέσπες, η φύση και ο άνθρωπος έχουν συνυπάρξει επί αιώνες. Οι δύο λίμνες, οι υγρότοποι, τα δάση και τα βουνά συνθέτουν ένα ενιαίο οικοσύστημα, με εξαιρετική βιοποικιλότητα και σημαντική παρουσία σπάνιων ειδών. Ταυτόχρονα, γύρω από τις λίμνες αναπτύχθηκαν οικισμοί, καλλιέργειες, παραδοσιακές δραστηριότητες και ένα ιδιαίτερα πλούσιο πολιτιστικό απόθεμα.
Μνημεία, βασιλικές, μοναστήρια και ασκηταριά, αρχαιολογικοί χώροι, παραδοσιακοί οικισμοί και έργα τέχνης μαρτυρούν τη διαχρονική συνάντηση διαφορετικών πολιτιστικών και καλλιτεχνικών επιρροών. Η κοινή αυτή ιστορική διαδρομή δεν σταματά στα σημερινά σύνορα. Αντίθετα, οι σημερινές εθνικές επικράτειες φιλοξενούν διαφορετικές εκφράσεις ενός ευρύτερου φυσικού και πολιτιστικού τοπίου.
Αυτή ακριβώς την ενότητα θέλουμε να αναγνωρίσει η κοινή υποψηφιότητα.
Ξεκινάμε, λοιπόν, σήμερα αυτή την προσπάθεια με σημαντικά εχέγγυα και εφόδια.
Πρώτον, τη βούληση των τριών κυβερνήσεών -της Αλβανίας, της Βόρειας Μακεδονίας και της Ελλάδας- όπως καταδεικνύει η παρουσία όλων μας εδώ.
Εξίσου σημαντική είναι η τεχνογνωσία και η υποστήριξη που μπορούν να προσφέρουν η UNESCO, το UNDP και η Ευρωπαϊκή Ένωση. Θα ήθελα στο σημείο αυτό να ευχαριστήσω ιδιαίτερα τον Πρέσβη της Ευρωπαϊκής Ένωσης στη Βόρεια Μακεδονία, κ. Μιχάλη Ρόκα, για όλες τις ενέργειές του προς αυτή την κατεύθυνση. Συγκεκριμένα, ο Πρέσβης κ. Ρόκας συνέβαλε καθοριστικά στην εξασφάλιση της χρηματοδότησης για τη μελέτη σκοπιμότητας της υποψηφιότητας των Πρεσπών από το Περιφερειακό Γραφείο της UNESCO στη Βενετία. 
Ο ίδιος θεωρεί ότι θα αναφερθεί αναλυτικότερα στο θέμα αυτό στη δική του παρέμβαση.
Ιδιαίτερα σημαντική, ωστόσο, είναι η στήριξη των τοπικών αρχών και της τοπικής αυτοδιοίκησης.
Είναι ιδιαίτερη τιμή και χαρά μας που η στήριξη αυτή εκφράζεται σήμερα σε όλα τα επίπεδα: Με την παρουσία του Βουλευτή Φλώρινας κ. Σταύρου Παπασωτηρίου, του Περιφερειάρχη Δυτικής Μακεδονίας κ. Γεωργίου Αμανατίδη, και βεβαίως του Δημάρχου Πρεσπών, κ. Στεργίου, ο οποίος μας προσέφερε γενναιόδωρα τη στήριξή του και τον όμορφο αυτό χώρο του Δημαρχείου για τη σημερινή συνάντησής μας. 
Χαιρετίζω επίσης την παρουσία του Δημάρχου του Resen, κ. Jovan Tozievski και την παρουσία του Δημάρχου του Devoll, o οποίος, είναι, επίσης, κοντά μας. Η παρουσία των δύο Δημάρχων είναι ενδεικτική της βούλησης των τοπικών κοινωνιών.
Η στήριξη όλων σας το προσεχές διάστημα θα είναι εξαιρετικά σημαντική. Γιατί η διασυνοριακή συνεργασία δεν πρέπει να περιοριστεί στην κατάθεση της κοινής υποψηφιότητας. Η υποψηφιότητα μπορεί να λειτουργήσει ως καταλύτης για την πύκνωση των επαφών και του συντονισμού επί του εδάφους, σε συνέχεια και του θεσμικού έργου που έχει αναλάβει, από το 2019, η Συντονιστική Επιτροπή Διαχείρισης του Πάρκου Πρεσπών. Ήδη από το 2010 υφίσταται η συμφωνία για την προστασία και την αειφόρο ανάπτυξης της περιοχής του Πάρκου των Πρεσπών και το 2000 η κοινή διακήρυξη των τριών πρωθυπουργών των χωρών μας που ανακήρυξαν το Πάρκο Πρεσπών ως την πρώτη προστατευόμενη διασυνοριακή επιτροπή της Νοτιοανατολικής Ευρώπης.
Είναι πολλά αυτά που μπορούν να γίνουν: Από τη διοργάνωση κοινών πολιτιστικών δράσεων έως τη συνεργασία για την προστασία και συντήρηση της πολιτιστικής κληρονομιάς της περιοχής.
Χαρακτηριστικό παράδειγμα είναι η συντήρηση του Ναού του Αγίου Γεωργίου στο Κουρμπίνοβο στη Βόρεια Μακεδονία, η οποία ολοκληρώθηκε από το Ευρωπαϊκό Κέντρο Βυζαντινών και Μεταβυζαντινών Μνημείων με χρηματοδότηση από το Υπουργείο Πολιτισμού της πατρίδας μου. Και η αντίστοιχη εργασία γίνεται και στον Άγιο Νικόλαο στον Μεσοπόταμο στην Αλβανία από τους ίδιους φορείς, με χρηματοδότηση του Υπουργείου Πολιτισμού και του Ευρωπαϊκού Κέντρου Βυζαντινών και Μεταβυζαντινών Μνημείων.
Τον Άγιο Γεώργιο, αγαπητέ κύριε Υπουργέ, θα εγκαινιάσουμε από κοινού σήμερα το απόγευμα. Και θέλω να σας ευχαριστώ ιδιαίτερα για αυτή τη συνεργασία του.
Σημαντική για την περαιτέρω ανάπτυξη της περιοχής είναι, επίσης, η νέα συνοριακή διέλευση Λαιμού–Margova Nova, η οποία δημιουργεί νέες δυνατότητες επικοινωνίας και επαφών μεταξύ των τοπικών κοινωνιών.
Κύριοι Υπουργοί, 
Κυρίες και κύριοι,
Αυτό που ξεκινά σήμερα, εδώ. Θέλει το χρόνο του. Η προετοιμασία μιας κοινής διακρατικής υποψηφιότητας για την UNESCO είναι μια σύνθετη και χρονοβόρα διαδικασία, που απαιτεί επιστημονική τεκμηρίωση, συντονισμό των αρμόδιων υπηρεσιών μας , συνεργασία των τριών χωρών και, κυρίως, συνέχεια.
Όταν η διαδικασία αυτή ολοκληρωθεί, -πιθανότατα- κάποιοι από εμάς δεν θα βρισκόμαστε στις ίδιες θέσεις. Αυτό, όμως, δεν μειώνει τη σημασία της σημερινής μας απόφασης. Αντίθετα, την κάνει ακόμη πιο σημαντική. 
Γιατί αυτό που ξεκινά σήμερα δεν αφορά πρόσωπα ή κυβερνήσεις. Αφορά έναν τόπο και μια κοινή κληρονομιά που υπήρχε, υπάρχει και θα συνεχίσει να υπάρχει πολύ μετά από εμάς.
Και ίσως αυτή να είναι και η βαθύτερη σημασία μιας τέτοιας κοινής υποψηφιότητας.
Οι Πρέσπες δεν είναι απλώς ένας τόπος που οι τρεις χώρες μας μοιράζονται. 
Είναι ένας τόπος όπου η φύση, η ιστορία και ο πολιτισμός υπερβαίνουν τα σημερινά σύνορα. 
Η κοινή προσπάθεια για την προστασία και την ανάδειξή τους μπορεί να γίνει ένα παράδειγμα του πώς τα σύνορα δεν χρειάζεται να χωρίζουν. Αλλά μπορούν να γίνουν σημεία συνάντησης και συνεργασίας.
Σήμερα κάνουμε το πρώτο βήμα. Και, πιστέψτε με, είναι μεγάλο και σημαντικό.
Ας φροντίσουμε, λοιπόν, τα επόμενα βήματα να είναι σωστά, γρήγορα και πάντα  κοινά.
Σας ευχαριστώ θερμά

